Man voor vrou, dogter doodgeskietArgieffoto: Kent Williamson ŉ Polisiebeampte is Donderdag in Vosloorus aan die Oos-Rand doodgeskiet toe hy sy vrou en kind tydens ŉ rooftog te hulp gesnel het. Die polisiebeampte was nie ten tyde van die voorval aan diens nie. Brig. Mathapelo Peters, woordvoerder van die polisie, het gesê die beampte het in die gesin se motor naby die ingang van ŉ winkel in dié nedersetting gewag terwyl sy vrou en kind in die winkel was. ŉ Rooftog het hom in dié stadium in die winkel afgespeel waarna die winkeleienaar die winkel se alarm aktiveer het. Peters vertel dat die polisiebeampte se dogter daarin kon slaag om na buite te hardloop om haar pa se hulp te ontbied. Die polisiebeampte het by die winkel ingehardloop om te help toe die rowers hom van agter geskiet het. Die polisiebeampte het op die toneel ten aanskoue van sy vrou en dogter aan sy beserings beswyk. Volgens Peters kan die oorledene nie in dié stadium geïdentifiseer word nie. Lt.genl. Elias Mawela, provinsiale polisiekommisaris, het sy medelye aan die oorledene se naasbestaandes betuig. “Namens die bestuur en lede van die Suid-Afrikaanse Polisiediens in die provinsie wil ek my medelye betuig met die vrou en dogter wat die tragiese dood van hul man en pa moes aanskou. Ons sal alles in ons vermoë doen om die verdagtes op te spoor sodat hulle gestraf kan word,” het Mawela gesê. Dit is tans nog onduidelik hoeveel rowers by die voorval betrokke was.